শহরে পুলিশের হাতে ধরা পড়ল বিহারের অস্ত্রপাচারকারী চক্রের এক পাণ্ডা-সহ তিনজন। গোপন সূত্রে খবর পেয়ে মঙ্গলবার রাতে খিদিরপুরের একটি গেস্ট হাউস থেকে জামিরুল হাসান ওরফে ‘ভিকি’ নামের অস্ত্রপাচারকারীকে গ্রেফতার করে সিআইডি। ধরা পড়ে মহম্মদ সাব্বির এবং মহম্মদ তারিফ নামে তার দু’জন সাগরেদও। ধৃতেরা সকলেই মুঙ্গেরের বাসিন্দা। তাদের কাছ থেকে উদ্ধার হয়েছে ৬৯ রাউন্ড গুলি। 
স্থানীয় সূত্রের খবর, গত ২২ মার্চ সকাল সাড়ে ৭টা নাগাদ ফ্যান্সি মার্কেটের কাছে একটি গেস্ট হাউসে ওঠে তারিফ এবং সাব্বির। সেখানে তারিফ নিজের নাম বললেও সাব্বির নিজেকে রাজ মালিক বলে পরিচয় দেয়। গেস্ট হাউসের ম্যানেজার মহম্মদ ইয়াকুবের কাছে তারা নিজেদের কাপড়ের কারবারি বলে দাবি করে। জানায়, ব্যবসার জন্য স্থানীয় দোকান থেকে পোশাক কিনে তারা বিহারে ফিরবে। এর দু’দিন পর, গত ২৪ মার্চ রাত ১০টা নাগাদ জামিরুল ওই গেস্ট হাউসে গিয়ে নিজেকে তারিফদের বন্ধু এবং কাপড়ের ব্যবসায়ী বলে 
পরিচয় দেয়।
ইয়াকুবের কথায়, ‘‘ওদের প্রত্যেকেই নির্বাচন কমিশনের সচিত্র পরিচয়পত্রের ফটোকপি জমা দিয়েছিল। সকলের সঙ্গেই একটি করে লাগেজ ব্যাগ ছিল। আমরা সকলের ব্যাগই মেটাল ডিটেক্টর দিয়ে পরীক্ষা করি। এই তিনজনেরও ব্যাগ পরীক্ষা করা হয়েছিল। তাতে সন্দেহজনক কিছুর উপস্থিতি ধরা পড়েনি।’’ ওই তিনজনের আচরণেও কোনও অস্বাভাবিকতা চোখে পড়েনি বলে জানিয়েছেন ইয়াকুব। কয়েকমাস আগেও ওই তিনজন তাঁর গেস্ট হাউসে উঠেছিল বলে জানিয়েছেন তিনি। তবে, সেটা ঠিক কবে ঘটেছিল, সে বিষয়ে ইয়াকুব নির্দিষ্ট তথ্য দিতে পারেননি।
ডিআইজি সিআইডি (অপারেশন্‌স) নিশাত পারভেজ জানিয়েছেন, জামিরুলই এই অস্ত্র পাচারচক্রের মূল পাণ্ডা। সিআইডি সূত্রের খবর, মুঙ্গের থেকে আসা অস্ত্র কলকাতা বন্দর এলাকা হয়ে উত্তর ও দক্ষিণ ২৪ পরগনা, কলকাতা-সহ বিভিন্ন জেলায় সরবরাহ করা হতো। এই পাচার চক্রের সঙ্গে আরও বেশ কয়েকজনের যুক্ত থাকার সম্ভাবনাও রয়েছে বলে মনে করছেন তদন্তকারীরা। আপাতত এই তিনজনকে জেরা করেই চক্রের বাকি সদস্যদের ব্যাপারে খোঁজখবর করবে সিআইডি। বুধবার ধৃতদের শিয়ালদহ আদালতে তোলা হলে বিচারক প্রত্যেককে ১০ দিনের পুলিশি হেফাজতে পাঠান।